
R E G U L A M E N T U L

PRIVIND ORGANIZAREA ȘI FUNCȚIONAREA
SERVICIULUI PUBLIC COMUNITAR LOCAL DE EVIDENȚĂ A PERSOANELOR BRAD
CAPITOLUL I
DISPOZIȚII GENERALE
       Art. 1. – Serviciul  Public Comunitar Local de Evidență a Persoanelor Brad, se organizează în subordinea Consiliului Local al Municipiului Brad în temeiul art. 1 alin. (1) din Ordonanța Guvernului nr. 84/2001 privind înființarea, organizarea și funcționarea serviciilor publice comunitare de evidență  a persoanelor, aprobată cu modificări și completări prin Legea nr. 372/2002, cu modificările și completările ulterioare.

       Art. 2 – (1) Serviciul  Public Comunitar Local de Evidență a Persoanelor Brad este constituit în conformitate cu prevederile art. 25 alin. (1) din Ordonanța Guvernului nr. 84/2001. 



         (2) Serviciul Public Comunitar Local de Evidență a Persoanelor Brad, este constituit fără personalitate juridică, prin Hotărârea Consiliului Local Brad nr. 13/28.02.2005. 

       Art. 3 – (1) Scopul serviciului public comunitar este acela de a exercita competențele ce îi sunt date prin lege pentru punerea în aplicare a prevederilor actelor normative  care reglementează activitatea de evidență a persoanelor și stare civilă, în sistem de ghișeu unic.

          (2) Activitatea serviciului public comunitar local se desfășoară în interesul persoanei și al comunității, în sprijinul instituțiilor statului, exclusiv pe baza și în executarea legii.
       Art. 4 – Activitatea Serviciului Public Comunitar Local de Evidență a Persoanelor Brad este coordonată și controlată metodologic, în mod unitar, de către Direcția Generală pentru Evidența Persoanelor, denumită în continuare D.G.E.P., și de Direcția Județeană pentru Evidența Persoanelor Hunedoara, denumită în continuare D.J.E.P. Hunedoara.

       Art. 5  – (1) Serviciul  Public Comunitar Local de Evidență a Persoanelor Brad asigură întocmirea, păstrarea, evidența și eliberarea actelor de stare civilă, a cărților de identitate și a cărților electronice de identitate, în sistem de ghișeu unic.

         (2) În vederea îndeplinirii prerogativelor cu care este investit, Serviciul  Public Comunitar Local de Evidență a Persoanelor Brad colaborează cu celelalte structuri ale primăriei, ale Ministerului Afacerilor Interne, Ministerului Dezvoltării, Lucrărilor Publice și Administrației  și cooperează cu autoritățile publice, precum și cu persoane fizice și persoane juridice, pe probleme de interes comun, potrivit prevederilor actelor normative în vigoare.

CAPITOLUL II

ORGANIZAREA SERVICIULUI PUBLIC COMUNITAR LOCAL DE EVIDENȚĂ A PERSOANELOR BRAD

       Art. 6 - (1) Structura organizatorică, statul de funcții, numărul de posturi și regulamentul de organizare și funcționare ale Serviciului  Public Comunitar Local de Evidență a Persoanelor Brad se stabilesc, prin hotărâre a Consiliului Local al Municipiului Brad, cu avizul Agenției Naționale a Funcționarilor Publici și al Direcției Generale pentru Evidența Persoanelor, în conformitate cu prevederile art. 129 alin. (3) lit. c) din Ordonanța de Urgență nr57/2019 privind Codul administrativ, unde se menționează: „consiliul local aprobă, în condițiile legii, la propunerea primarului, înființarea, organizarea și statul de funcții ale aparatului de specialitate al primarului, ale instituțiilor publice de interes local, precum și înființarea, reorganizarea sau desființarea de societăți de interes local și statul de funcții al acestora”.
         (2) Organigrama Serviciului Public Comunitar Local de Evidență a Persoanelor Brad face parte din Organigrama pentru aparatul de specialitate al Primarului Municipiului Brad, aparatul permanent al Consiliului Local al Municipiului Brad, pentru instituțiile și serviciile publice din subordinea Consiliului Local al  Municipiului Brad (anexa nr.1 la hotărârea consiliului local). 
        (3) Statul de funcții al Serviciului Public Comunitar Local de Evidență a Persoanelor Brad face parte din Statul de funcții pentru aparatul de specialitate al Primarului Municipiului Brad, aparatul permanent al Consiliului Local al Municipiului Brad, pentru instituțiile și serviciile publice din subordinea Consiliului Local al  Municipiului Brad (anexa nr.2 la hotărârea consiliului local).
       Art. 7 - Serviciul  Public Comunitar Local de Evidență a Persoanelor Brad are atribuții pe linie de:

a) - evidență a persoanelor și eliberare a actelor de identitate; 

b) - stare civilă;

c) - informatică;

d) - analiză-sinteză, secretariat-arhivă și relații publice;

e) – operare sistem informatic al registrului electoral.

       Art. 8 - (1) Serviciul Public Comunitar Local de Evidență a Persoanelor Brad exercită atribuțiile ce-i sunt conferite de lege pentru soluționarea cererilor cetățenilor care au domiciliul sau reședința pe raza de competență.

         (2) În vederea atingerii obiectivelor stabilite, activitatea serviciului are la bază relații de autoritate (ierarhice, funcționale), de cooperare, de coordonare și de control, potrivit atribuțiilor stabilite pentru fiecare structură componentă în parte.

                      (3) Relațiile de autoritate ierarhice se stabilesc între conducerea serviciului și structurile subordonate acestuia în scopul menținerii, păstrării și perfecționării stării de funcționalitate a serviciului. Același tip de relații se stabilesc între șef și personalul subordonat acestuia.
         Art. 9 - (1) Serviciul Public Comunitar Local de Evidență a Persoanelor Brad este organizat la nivel de serviciu și are în componență: 

- Compartiment Stare Civilă - cu 3 posturi, 

- Compartiment Evidența Persoanelor - cu 3 posturi;


- Compartiment Informatică, Analiză, Sinteză, Relații cu Publicul - cu 3 posturi;


- Compartiment Operare Sistem Informatic al Registrului Electoral -  cu 1 post,


fără personalitate juridică și cu funcție de conducere.
                     (2) La nivelul Serviciului Public Comunitar Local de Evidență a Persoanelor Brad, activitatea de control și coordonare este atributul conducerii și se realizează prin intermediul șefului serviciului. De asemenea, în activitatea de control, pe linii specifice de muncă, șeful serviciului poate angrena și alt personal specializat din cadrul structurilor proprii. 


        (3) În cadrul compartimentelor unde nu sunt prevăzute funcții de conducere, se stabilesc relații de autoritate funcționale între personalul cu funcția cea mai mare și restul personalului acestei structuri, în vederea îndrumării și îmbinării în mod unitar a activității acestora, a echilibrării sarcinilor și a armonizării eforturilor necesare pentru asigurarea unității de acțiune în vederea îndeplinirii obiectivelor propuse. 

       Art. 10 - (1) Serviciul Public Comunitar Local de Evidență a Persoanelor Brad primește și soluționează cererile cetățenilor pe probleme specifice de evidență a persoanelor și stare civilă din municipiul Brad, în care funcționează serviciul.
                                       (2) Serviciul Public Comunitar Local de Evidență a Persoanelor Brad primește și soluționează cererile cetățenilor pe probleme specifice de evidență a persoanelor din comunele arondate acestui serviciu, respectiv: Baia de Criș, Băița, Blăjeni, Buceș, Bucureșci, Bulzeștii de Sus, Crișcior, Luncoiu de Jos, Ribița, Tomești, Vața de Jos, Vălișoara, la care nu s-au constituit încă servicii publice comunitare locale.

                          (3) Modificarea arondării actuale a serviciului se stabilește prin hotărâre a consiliului județean, la propunerea serviciului public comunitar județean, cu avizul prealabil al Direcției Generale pentru Evidența Persoanelor.

         Art. 11 - (1) Conducerea serviciului este asigurată de șeful serviciului.

            (2) Șeful serviciului este numit sau eliberat din funcție prin hotărâre a consiliului local, în condițiile legii, cu avizul prealabil al Direcției Generale pentru Evidența Persoanelor în conformitate cu prevederile art. 9 alin. (2) din Metodologia privind criteriile de dimensionare a numărului de funcții din aparatul serviciilor publice comunitare de evidență a persoanelor, constituirea patrimoniului și managementul resurselor umane, financiare și materiale, aprobată prin Hotărârea Guvernului nr. 2104/2004, cu modificările și completările ulterioare.

       Art. 12 - (1) Șeful serviciului reprezintă Serviciul Public Comunitar Local de Evidență a Persoanelor Brad în relațiile cu șefii celorlalte structuri din cadrul primăriei, cu șefii (comandanții) unităților din Ministerul Afacerilor Interne, cu instituțiile și organismele din afara sistemului Ministerului Afacerilor Interne, potrivit competențelor legale.

                           (2) În aplicarea ordinelor și instrucțiunilor de nivel superior, șeful serviciului emite dispoziții obligatorii pentru tot personalul din subordine, în conformitate cu prevederile legale.                       

                           (3) În condițiile legii și reglementărilor specifice, șeful serviciului poate delega unele atribuții din competența sa altor persoane din subordine.

       Art. 13 -   (1) Șeful serviciului răspunde în fața consiliului local de întreaga activitate pe care o desfășoară, potrivit prevederilor fișei postului.

                           (2) Personalul Serviciului Public Comunitar Local de Evidență a Persoanelor Brad răspunde de întreaga activitate pe care o desfășoară, în fața șefului serviciului și în fața conducerii Primăriei Municipiului Brad.
CAPITOLUL  III

ATRIBUȚIILE SERVICIULUI  PUBLIC COMUNITAR LOCAL DE EVIDENȚĂ A PERSOANELOR BRAD
   
          Art. 13 - Serviciul Public Comunitar Local de Evidență a Persoanelor Brad are următoarele atribuții principale: 

a) întocmește, în sistem informatic, ține evidența și eliberează, în sistem de ghișeu, certificatele de stare civilă;
b) înregistrează, în sistem informatic, actele și faptele de stare civilă, precum și mențiunile și modificările intervenite în statutul civil, în condițiile legii;
c) întocmește și păstrează registrele de stare civilă, în condițiile legii;
d) întocmește, în sistem informatic, completează, rectifică, anulează sau reconstituie actele de stare civilă și orice mențiuni efectuate pe actele de stare civilă, în condițiile legii;
e) constată desfacerea căsătoriei, prin divorț pe cale administrativă, dacă soții sunt de acord cu divorțul și nu au copii minori, născuți din căsătorie sau adoptați;
f) actualizează Sistemului național informatic de evidență a populației, denumit în continuare S.N.I.E.P., cu datele de identificare și adresele cetățenilor care au domiciliul sau reședința în raza de competență teritorială a serviciului public comunitar local de evidență a persoanelor; 
g) utilizează și valorifică Registrul Național de Evidență a Persoanelor (R.N.E.P.);
h) furnizează, în cadrul Sistemului național informatic de evidență a populației, datele necesare pentru actualizarea R.N.E.P.;
i) furnizează, în condițiile legii, datele de identificare și de adresă ale persoanei către autoritățile și instituțiile publice centrale, județene și locale, agenții economici și către cetățeni;
j) primește, în sistem de ghișeu unic, cererile și documentele necesare în vederea eliberării cărților de identitate;
k) primește de la structurile competente cărțile de identitate, pe care le eliberează solicitanților;
l) ține registrele de evidență pentru fiecare categorie de documente eliberate;
m) constată contravențiile și aplică sancțiuni, în condițiile legii;
n) îndeplinește și alte atribuții specifice activității de evidență a persoanelor, reglementate prin acte normative. 
Secțiunea I

 ATRIBUȚII PE LINIE DE EVIDENȚĂ A PERSOANELOR

ȘI ELIBERARE A ACTELOR DE IDENTITATE

        Art. 14 – În domeniul evidenței persoanelor și eliberării actelor de identitate, Serviciul Public Comunitar Local de Evidență a Persoanelor Brad are următoarele atribuții principale:

a) primește, analizează și soluționează cererile pentru eliberarea actelor de identitate, domiciliului, înscrierea în actul de identitate a mențiunii privind stabilirea reședinței și înmânează solicitanților documentele în cauză;

b) primește și soluționează cererile de eliberare a actelor de identitate pentru persoanele care își schimbă domiciliul din străinătate în România;

c) primește și soluționează cererile pentru eliberarea actelor de identitate ale persoanelor internate în unități sanitare și de protecție socială, precum și ale celor aflate în locurile de reținere și de arest preventiv din cadrul unităților de politie sau în penitenciar  din zona de responsabilitate și înmânează  documentele solicitate;

d) înregistrează toate cererile, în registrele corespunzătoare fiecărei categorii de lucrări, în conformitate cu prevederile metodologiei de lucru;

e) răspunde de corectitudinea datelor preluate din documentele primare și înscrise în formularele necesare eliberării actelor de identitate;

f) desfășoară activități de primire, examinare și rezolvare a petițiilor cetățenilor;

g) furnizează, în condițiile legii, datele de identificare și de adresă ale persoanei către autoritățile și instituțiile publice centrale, județene și locale, agenții economici și către cetățeni;
h) efectuează verificări în Registrul Național de Evidență a Persoanelor cu privire la schimbarea numelui pe cale administrativă, în condițiile în care lucrătorul de stare civilă nu are posibilitatea de a le efectua;

i) identifică – pe baza mențiunilor operative – elementele urmărite, cele cu interdicția prezenței în anumite localități etc. și anunță unitățile de poliție în vederea luării măsurilor legale ce se impun;

j) colaborează cu unitățile de poliție, participând la acțiunile și controalele organizate de acestea la locurile de cazare în comun, hoteluri, moteluri, campinguri și alte unități de cazare turistică, în vederea identificării persoanelor nepuse în legalitate pe linie de evidență a persoanelor, precum și a celor urmărite în temeiul legii, precum și cu poliția locală potrivit atribuțiilor ce le revin pe linie de evidență a persoanelor;

k) asigură colaborarea și schimbul permanent de informații cu unitățile operative ale M.A.I., în scopul realizării operative și de calitate a sarcinilor comune ce le revin, în temeiul legii;

l) soluționează cererile formațiunilor operative din M.A.I., S.R.I., S.P.P., Justiție, Parchet, M.Ap.N., privind verificarea și identificarea punctuală a persoanelor fizice;

m) acordă sprijin în vederea identificării operative a persoanelor internate în unități sanitare și de protecție socială, ce nu posedă asupra lor acte de identitate;

n) formulează propuneri pentru îmbunătățirea muncii, modificarea metodologiilor de lucru etc.;

o) întocmește situațiile statistice și analizele activităților desfășurate lunar, trimestrial și anual în cadrul serviciului;

p) asigură gestiunea cărților de identitate provizorii și întocmește procesele-verbale de scădere din gestiune;

q) răspunde de activitățile de selecționare, creare, folosire și păstrare a arhivei specifice;

r) organizează, asigură conservarea și utilizează, în procesul muncii, evidențele locale manuale;

s) asigură protecția datelor cu caracter personal și a informațiilor clasificate, precum și securitatea documentelor serviciului, în conformitate cu dispozițiile legale;

t) sesizează dispariția, în alb, a tipizatelor înseriate pe linie de evidență a persoanelor și raportează dispariția acestora pe cale ierarhică;

u) răspunde de aplicarea întocmai a dispozițiilor legale, a ordinelor și instrucțiunilor care reglementează activitatea pe linia regimului de evidență a persoanelor;

v) constată contravențiile și aplică sancțiuni, în condițiile legii; 
w) îndeplinește și alte atribuții specifice activității de evidență a persoanelor, reglementate prin acte normative. 
Secțiunea II

ATRIBUȚII PE LINIE DE STARE CIVILĂ

       Art. 15 – Pe linie de stare civilă, Serviciul Public Comunitar Local de Evidență a Persoanelor Brad are următoarele atribuții principale:

a) întocmește, la cerere sau din oficiu, potrivit legii, acte de naștere, de căsătorie și de deces, în dublu exemplar, și eliberează persoanelor fizice îndreptățite, la solicitarea acestora, certificate de stare civilă doveditoare și extrase multilingve privind actele și faptele de stare civilă înregistrate; 
b) primesc și soluționează cererile pentru eliberarea formularelor standard multilingve;
c) înscrie mențiuni în actele de stare civilă și trimite electronic comunicări de mențiuni pentru înscriere în registrele de stare civilă — exemplarul I sau, după caz, exemplarul II, în condițiile legii;     
d) primesc cererile de divorț prin acordul soților pe cale administrativă și le soluționează în conformitate cu prevederile legale;           
e) eliberează, în mod gratuit, la cererea autorităților publice prevăzute de legislația în domeniu, extrase pentru uz oficial de pe actele de stare civilă, cu respectarea prevederilor Regulamentului (UE) 2016/679 și eliberează, la cererea persoanelor fizice prevăzute de legislația în domeniu, fotocopii ale înscrisurilor care au stat la baza întocmirii actelor de stare civilă aflate în arhiva proprie, cu respectarea prevederilor Legii nr. 6/1996, republicată, cu modificările și completările ulterioare, precum și ale Regulamentului (UE) 2016/679;

f) eliberează, la cererea titularilor, a reprezentanților legali sau persoanelor împuternicite cu procură specială ori împuternicire avocațială, adeverință, în format electronic, cu privire la statutul civil;
g) trimite S.P.C.L.E.P. Brad – Compartiment Evidența Persoanelor, colțurile actelor de identitate ale persoanelor decedate ori declarațiile din care rezultă că persoanele decedate nu au avut act de identitate;   

h) trimite centrelor militare, până la data de 5 a lunii următoare  înregistrării decesului, documentul de evidență militară aflat asupra cetățenilor încorporabili sau recruților;

i) comunică, în scris, Agenției Județene pentru Plăți și Inspecție Socială, situația deceselor privind copiii până la împlinirea vârstei de 18 ani;

j) distruge certificatele de stare civilă/extrasele multilingve ale actelor de stare civilă/certificatele de divorț anulate la completare sau retrase, evidențiate într-un procesul-verbal, prin tocare ireversibilă, nu mai târziu de un an de la anularea/retragerea acestora; 
k) asigură îndreptarea actelor de stare civilă sau a mențiunilor în cadrul procesului de constituire în format electronic a Registrului de stare civilă exemplarul II;
l) asigură păstrarea registrelor și hârtiei speciale în condiții care să evite deteriorarea sau dispariția acestora într-un spațiu adecvat desfășurării activității de stare civilă;

m) primește cererile cetățenilor români privind modificarea C.N.P. ca urmare a atribuirii sau înscrierii eronate ori în cazuri speciale privind valorificarea unor drepturi, pentru persoanele  care au pierdut cetățenia română sau sunt decedate și cărora nu le-a fost atribuit C.N.P. și le transmite electronic spre avizare D.J.E.P. Hunedoara; 

n) verifică și validează actele de stare civilă în condițiile legii;
o) propune necesarul de registre, hârtia specială necesară tipăririi actelor și certificatelor de stare civilă, extraselor multilingve ale actelor de stare civilă și certificatelor de divorț, pentru anul următor, și îl comunică anual D.J.E.P. Hunedoara;

p) reconstituie registrele de stare civilă pierdute ori distruse parțial sau total, după exemplarul existent, certificând exactitatea datelor înscrise, prin semnare;
q) primește cererile de schimbare a numelui pe cale administrativă, verifică documentele prezentate în motivare și întocmește referatul prevăzut în legislația în vigoare, pentru a fi transmise electronic, spre soluționare, structurii de stare civilă din cadrul D.J.E.P. Hunedoara; 
r) primesc cererile de ortografiere/traducere în limba maternă a numelui persoanelor fizice, verifică documentele prezentate și le supun aprobării primarului unității administrativ teritoriale;
s) primește cererile de înscriere de mențiuni cu privire la modificările intervenite în străinătate, în statutul civil al persoanei și cu privire la nume ori ca urmare a rectificării actelor de stare civilă sau cu privire la regimul matrimonial ales în fața autorităților/instituțiilor străine, precum și documentele ce susțin cererile respective și le transmite electronic spre aprobare D.J.E.P. Hunedoara;

t) primește cererile de transcriere a certificatelor/extraselor de stare civilă/extraselor multilingve ale actelor de stare civilă procurate din străinătate, însoțite de documentele ce le susțin, efectuează verificările și întocmește referatul cu propunere de aprobare sau respingere a cererii de transcriere, pe care îl transmite electronic, împreună cu întreaga documentație, în vederea emiterii avizului conform de către șeful D.J.E.P. Hunedoara în coordonarea căruia se află și, ulterior, în  vederea aprobării/ respingerii  cererii de către primarul unității administrativ-teritoriale competente;
u) primește cererile de rectificare a actelor de stare civilă sau se sesizează din oficiu și efectuează verificări pentru stabilirea cu exactitate a tuturor erorilor depistate în cuprinsul actelor de stare civilă sau al mențiunilor înscrise pe acestea, întocmește documentația și referatul cu propunere de aprobare sau respingere și le transmite electronic în vederea emiterii avizului conform de către șeful D.J.E.P. Hunedoara în coordonarea căruia se află și, ulterior, în vederea emiterii dispoziției de aprobare/respingere a rectificării de către primarul unității administrativ-teritoriale competente;
v) primește și înregistrează cererile de reconstituire sau întocmire ulterioară a actelor de stare civilă, întocmește documentația și referatul cu propunere de aprobare sau respingere și le transmite electronic D.J.E.P. Hunedoara, pentru emiterea avizului conform, iar ulterior în vederea emiterii dispoziției de aprobare/respingere a cererii de către primarul unității administrativ-teritoriale competente, pentru cetățenii români și persoanele fără cetățenie domiciliate în România;

w) înscrie în registrele de stare civilă exemplarul I, de îndată, mențiunile privind dobândirea, redobândirea sau pierderea cetățeniei române;

x) sesizează imediat unitatea de poliție competentă și informează D.J.E.P. Hunedoara în cazul pierderii sau furtului hârtiei speciale utilizate pentru tipărirea actelor de stare civilă, a certificatelor de stare civilă, a extraselor multilingve ale actelor de stare civilă și a certificatelor de divorț, în vederea dării acesteia în urmărire; 
y) transmite de îndată structurii de stare civilă din cadrul D.J.E.P. Hunedoara extras pentru uz oficial de pe actul de stare civilă anulat în baza sentinței judecătorești rămase definitivă, în vederea dării în urmărire a certificatelor de stare civilă eliberate în baza acestuia atunci când nu pot fi retrase; 
z) în cazul identificării hârtiei speciale utilizate pentru tipărirea actelor de stare civilă, a certificatelor de stare civilă, a extraselor multilingve ale actelor de stare civilă și a certificatelor de divorț, declarate pierdute sau furate și care au fost date în urmărire, informează de îndată D.J.E.P. Hunedoara în vederea revocării ordinului de dare în urmărire;
aa) în cazul identificării certificatelor de stare civilă eliberate în baza unui act de stare civilă anulat în baza sentinței judecătorești rămase definitive, certificate de stare civilă care au fost date în urmărire, informează de îndată D.J.E.P. Hunedoara în vederea revocării ordinului de dare în urmărire;

ab) eliberează, la cererea persoanelor fizice îndreptățite, certificate care să ateste componența familiei, necesare reîntregirii familiei aflate în străinătate, potrivit modelului prevăzut în legislația în vigoare; certificatul în format electronic se semnează de emitent, se aplică sigiliul S.I.I.E.A.S.C. și se generează un cod de verificare care îi confirmă autenticitatea;

ac) efectuează verificările necesare avizării cererilor de reconstituire și de întocmire ulterioară a actelor de stare civilă pentru cetățenii români și persoanele fără cetățenie domiciliate în România;

ad) efectuează verificări și întocmește referate, în sistem informatic, cu propuneri în vederea avizării de către D.J.E.P. Hunedoara a cererilor de transcriere a certificatelor/extraselor de stare civilă eliberate de autoritățile străine, precum și a  cererilor de rectificare a actelor de stare civilă;

ae) efectuează verificări în dosarele având drept obiect anularea, completarea, modificarea pe cale judecătorească a actelor de stare civilă și a mențiunilor existente pe marginea acestora, precum și pentru declararea judecătorească a morții unei persoane; 
af) primește și înregistrează cererile de înregistrare tardivă a nașterii și de înregistrare a decesului produs în străinătate și neînregistrat la autoritățile locale străine competente sau la misiunile diplomatice/oficiile consulare de carieră ale României acreditate să exercite funcții consulare în țara unde a avut loc, întocmește documentația și referatul cu propunere de aprobare sau respingere și le transmite electronic în vederea emiterii avizului conform de către D.J.E.P Hunedoara și, ulterior, în vederea aprobării/respingerii cererii de către primarul unității administrativ-teritoriale competente;

ag) efectuează verificări cu privire la cererile de schimbare a numelui pe cale administrativă;

ah)  primește cererile de divorț pe cale administrativă, semnate personal de către ambii  soți, în fața ofițerului delegat de la primăria care are în păstrare actul de căsătorie sau pe raza căreia se află ultima locuință comună a soților, înregistrează cererile de divorț pe cale administrativă, în Registrul de intrare-ieșire al cererilor de divorț și acordă soților un termen de 30 de zile calendaristice, pentru eventuala retragere a acestora;

ai)  confruntă documentele cu care se face dovada identității solicitanților (cererile de divorț pe cale administrativă, certificatele de naștere, certificatul de căsătorie și actele de identitate și, după caz, declarațiile pe propria răspundere, date în fața ofițerului de stare civilă, în cazul în care ultima locuință declarată nu este aceeași cu domiciliul sau reședința ambilor soți înscris/ă în actele de identitate) și constituie dosarul de divorț;

aj)  constată desfacerea căsătoriei prin acordul soților, în condițiile legislației în vigoare, eliberează certificatul de divorț care va fi înmânat foștilor soți într-un termen maxim de 5 zile lucrătoare;
ak)  solicită, prin intermediul structurii de stare civilă din cadrul serviciului public comunitar județean de evidență a persoanelor, alocarea, din Registrul unic al certificatelor de divorț, a numărului certificatului de divorț, care urmează a fi înscris pe acesta;
al) transmite copia certificatului de divorț la structura de evidența persoanelor din cadrul S.P.C.L.E.P. Brad – Compartiment Evidența Persoanelor, în vederea înregistrării mențiunii în R.N.E.P.;
am)  colaborează cu direcțiile de sănătate publică județene și cu maternitățile pentru verificarea identității persoanelor internate fără acte de identitate asupra lor sau a căror identitate nu este cunoscută și a cazurilor de părăsire a copiilor nou-născuți și neînregistrați la starea civilă și verifică lunar certificatele medicale constatatoare ale nașterii neridicate, netransmise sau neînregistrate electronic, pentru a se proceda la înregistrarea nașterii;

an)  colaborează cu unitățile sanitare, S.P.A.S. și unitățile de poliție, după caz, verifică situația persoanelor beneficiare de măsuri de asistență socială privind punerea în legalitate pe linie de stare civilă și asigură sprijinul de specialitate până la rezolvarea fiecărui caz în parte, precum și pentru clarificarea situației cadavrelor cu identitate necunoscută;

ao) transmite, conform legii, la D.J.E.P. Hunedoara situația indicatorilor specifici, situația căsătoriilor mixte și statistica activității de stare civilă;

ap)  transmite, semestrial, la D.P.C.E.P. Hunedoara situația căsătoriilor mixte și statistica activității de stare civilă;

aq) colaborează cu Compartimentul Operare Sistem Informatic al Registrului Electoral din cadrul S.P.C.L.E.P. Brad în vederea actualizării Registrului Electoral Permanent;

ar) desfășoară activități de primire, examinare, evidență și rezolvare a petițiilor cetățenilor;

as) asigură colaborarea și schimbul permanent de informații cu unitățile operative ale M.A.I., în scopul realizării operative și de calitate a sarcinilor comune ce-i revin în temeiul legii;

at)  formulează propuneri pentru îmbunătățirea muncii, modificarea metodologiilor de lucru etc.;

au)  răspunde de activitățile de selecționare, creare, folosire și păstrare a arhivei;

av) colaborează cu formațiunile de poliție pentru identificarea unor cadavre și persoane cu identitate necunoscută, precum și a părinților copiilor abandonați;

aw) răspunde de aplicarea întocmai a dispozițiilor legale, a ordinelor și instrucțiunilor care reglementează activitatea pe linia regimului de stare civilă a persoanelor;

ax) constată contravențiile și aplică sancțiuni, conform prevederilor Legii nr.119/1996 cu privire la actele de stare civilă, republicată, cu modificările și completările ulterioare;

ay)  îndeplinește și alte atribuții specifice activității de stare civilă, reglementate prin acte normative.

Secțiunea III

ATRIBUȚII PE LINIE INFORMATICĂ

          Art. 16 – Pe linie informatică, Serviciul Public Comunitar Local de Evidență a Persoanelor Brad are următoarele atribuții principale:

a) actualizează R.N.E.P. cu datele privind persoana fizică în baza comunicărilor înaintate de ministere și alte autorități ale administrației publice centrale și locale, precum și a documentelor prezentate de cetățeni cu ocazia soluționării cererilor acestora;

b) actualizează R.N.E.P. cu mențiunile operative, precum și cu informațiile preluate din comunicările primite și extrage din R.N.E.P. situații statistice pe linie de evidență a persoanelor, utilizând aplicațiile informatice puse la dispoziție de D.G.E.P.;

c) preia în R.N.E.P. datele privind persoana fizică, în baza comunicărilor nominale pentru născuții vii, cetățeni români, ori cu privire la modificările intervenite în statutul civil al persoanelor în vârstă de 0-14 ani, precum și datele privind persoanele decedate;
d) preia în sistem informatizat imaginea cetățenilor care solicită eliberarea actelor de identitate sau care solicită înscrierea mențiunii de stabilire a reședinței în buletinul de identitate;
e) operează în R.N.E.P. data înmânării cărților de identitate și a cărților de identitate provizorii;

f) clarifică neconcordanțele dintre nomenclatorul arterelor de circulație și situația din teren, respectiv din documentele cetățenilor;

g) operează corecții asupra neconcordanțelor înregistrate în R.N.E.P. (constatate cu ocazia unor verificări sau semnalate de alți utilizatori);

h) desfășoară activități pentru administrarea rețelei locale de calculatoare, precum și a utilizatorilor la nivel de sistem de operare (parole, drepturi de acces, etc.);

i) execută activități pentru întreținerea preventivă a echipamentelor din dotare;

j) evidențiază incidentele de aplicație și le soluționează pe cele referitoare la hardware și sistem de operare;

k) participă la operații de instalare a sistemelor de operare a software-ului de bază și de aplicație pe echipamentele de calcul care compun sistemul informatic local, împreună cu specialiștii B.J.A.B.D.E.P.;

l) asigură înlocuirea sau eventual depanarea echipamentelor de calcul prin firme de service specializate;

m) asigură protecția datelor și informațiilor gestionate și ia măsuri de prevenire a scurgerii de informații clasificate și secrete de serviciu;

n) formulează propuneri pentru îmbunătățirea muncii, modificarea metodologiilor de lucru etc.;

o) îndeplinește și alte atribuții privind actualizarea R.N.E.P., reglementate prin acte normative.

Secțiunea IV

ATRIBUȚII PE LINIE DE ANALIZĂ-SINTEZĂ, 

SECRETARIAT ȘI RELAȚII CU PUBLICUL

         Art. 17 – În domeniul analiză-sinteză, secretariat și relații cu publicul, Serviciul Public Comunitar Local de Evidență a Persoanelor Brad are următoarele atribuții principale:

a) primește, înregistrează și ține evidența ordinelor, dispozițiilor, instrucțiunilor, regulamentelor, ștampilelor și sigiliilor, asigurând repartizarea lor în cadrul serviciului;

b) verifică modul în care se aplică dispozițiile legale cu privire la apărarea secretului de serviciu, modul de manipulare și de păstrare a documentelor secrete;

c) organizează și asigură întreținerea, exploatarea și selecționarea fondului arhivistic neoperativ constituit la nivelul serviciului, în conformitate cu dispozițiile legale în materie;

d) asigură înregistrarea intrării/ieșirii tuturor documentelor și clasarea acestora în vederea arhivării;

e) repartizează și expediază corespondența după executarea operațiunilor de înregistrare în registrele special destinate;

f) asigură primirea și înregistrarea petițiilor și urmărește rezolvarea acestora în termenul legal;

g) organizează și desfășoară activitatea de primire în audiență a cetățenilor de către conducerea serviciului sau lucrătorul desemnat;

h) centralizează principalii indicatori realizați, verifică modul de îndeplinire a sarcinilor propuse și întocmește sintezele, situațiile comparative și analizele activităților desfășurate periodic;

i) transmite D.J.E.P. Hunedoara situațiile statistice, sintezele și analizele întocmite;
j) asigură constituirea fondului arhivistic neoperativ al serviciului, din documentele rezultate din activitatea de profil.

Secțiunea V

ATRIBUȚII PE LINIE DE OPERARE 
SISTEM INFORMATIC AL REGISTRULUI ELECTORAL

         Art. 17 – În domeniul operării Sistemului Informatic al Registrului Electoral, Serviciul Public Comunitar Local de Evidență a Persoanelor Brad are următoarele atribuții principale:

a) implementează prevederile legale privind operarea în Registrul electoral al Municipiului Brad  în sensul înregistrării și actualizării datelor de identificare a cetățenilor români cu drept de vot cu domiciliul în Municipiul Brad, cu sprijinul filialelor și birourilor Autorității Electorale Permanente și pe baza documentelor oficiale prezentate de persoana interesată sau comunicate de autorități, potrivit atribuțiilor ce le revin conform legii;

b) înregistrează și actualizează datele de identificare a cetățenilor români cu drept de vot înscrise în Registrul electoral, în mod permanent, cu sprijinul filialelor și birourilor Autorității Electorale Permanente;

c) operează direct în Registrul electoral, pe baza documentelor oficiale prezentate de persoana interesată  sau comunicate de autorități;

d) radiază din Registrul electoral  persoanele decedate, pe cei care au pierdut cetățenia română, pe cei care au interzicere a exercitării drepturilor electorale sau sunt puși sub interdicție, după caz;

e) întocmește și tipărește listele electorale permanente pe baza datelor și informațiilor cuprinse în Registrul electoral;

f) pune la dispoziția alegătorilor spre consultare, până cel târziu cu 45 de zile înaintea zilei alegerilor, listele electorale;

g) în termen de 10 zile de la tipărirea listelor electorale permanente, pune la dispoziția competitorilor electorali, la cererea și pe cheltuiala acestora, copii ale listelor electorale permanente;

h) comunică Autorității Electorale Permanente orice modificare intervenită în listele electorale;

i) semnează toate adresele și documentele întocmite la nivelul Compartimentului Operare Sistem Informatic al Registrului Electoral;

j) răspunde de păstrarea secretului datelor și informațiilor cu caracter confidențial deținute sau la care are acces ca urmare a îndeplinirii sarcinilor de serviciu;

k) răspunde de aplicarea întocmai a dispozițiilor legale, a ordinelor și instrucțiunilor care reglementează activitatea pe linia regimului de evidență a persoanelor;

l) îndosariază actele și documentele ce țin de activitatea compartimentului și le predă la arhiva unității;

m) îndeplinește și alte atribuții specifice activității de operare registru electoral, reglementate prin acte normative. 
CAPITOLUL IV

DISPOZIȚII FINALE

Art. 18 – (1) Atribuțiile șefului serviciului și ale personalului de execuție sunt prevăzute în fișele posturilor.


(2) În raport  de modificările intervenite în structura sau activitatea Serviciului Public Comunitar Local de Evidență a Persoanelor Brad, fișele posturilor personalului de execuție, vor fi reactualizate, cu aprobarea șefului serviciului.

(3) Pe baza extraselor din prezentul regulament, șeful serviciului întocmește fișele posturilor pentru toate funcțiile din structură, pe care le aprobă Primarul Municipiului Brad.

Art. 19 – Personalul Serviciului Public Comunitar Local de Evidență a Persoanelor Brad va fi încadrat în grupa de muncă corespunzătoare, conform reglementărilor în vigoare.


Art. 20 – Personalul Serviciului Public Comunitar Local de Evidență a Persoanelor Brad este obligat să cunoască și să aplice întocmai, prevederile prezentului regulament, în părțile ce-l privesc.

   PREȘEDINTE DE ȘEDINȚĂ,                                                       CONTRASEMNEAZĂ,

                                                                                                        SECRETAR GENERAL,

                                                                                            Carmen-Irina BORA 

